UJ staan laat aansoekers byMense staan al sedert vroegoggend tou buite die kampus. Foto: ANA. Talle hoopvolle studente het Dinsdag buite die die Universiteit van Johannesburg (UJ) tougestaan om tóg wel vir verdere studie vir die akademiese jaar 2018 aanvaar te word. Herman Esterhuizen, woordvoerder van UJ, het gesê dié instansie werk streng net met aanlyn aansoeke en registrasies. “Teen die einde van die aansoeke vir 2018 verlede jaar het ons 115 000 aansoeke gehad vir sowat 10 500 beskikbare plekke vir eerstejaarstudente,” het Esterhuizen gesê. Volgens hom het die 115 000 aansoekers per SMS óf e-pos bevestiging ontvang dat hulle aanvaar is of op ŉ waglys geplaas is. Foto: ANA. “Ons het ook aanlyn ŉ laatnavraag-opsie ingestel vir studente wat nie aansoek gedoen het nie. Dié stelsel sal aandui of hulle aanvaar is en of hulle op ŉ waglys geplaas is,” het Esterhuizen gesê. Volgens hom word diegene wat nie bewus was van die aanlyn stelsel nie en buite die kampus toustaan via Wi-Fi-brandpunte (hotspots) bygestaan. Die universiteit se inbelsentrum kan ook gebruik word om telefoniese aansoeke te voltooi. Studente en ouers wat van vroeg Dinsdagoggend buite die universiteit toustaan, het gesê hulle doen laat aansoek omdat hulle nie seker was “hoe goed hulle matriek geslaag het nie”.